Navoiyda qishloq xo‘jaligi mahsuloti zaxirasi uchun ajratilgan 2,5 mlrd so‘mlik kredit mablag‘i talon-toroj qilingani aniqlandi

Navoiy viloyatida qishloq xo‘jaligi mahsuloti zaxirasi uchun ajratilgan kredit mablag‘ini talon-toroj qilgan MChJ mansabdorlarining kirdikorlari fosh bo‘ldi, deb yozmoqda Bosh prokuratura huzuridagi Iqtisodiy jinoyatlarga qarshi kurashish departamenti.

Ma’lum qilinishicha, “N” MChJ mansabdor shaxslari bank muassasasidan ajratilgan kredit hisobiga xarid qilingan 1 000 tonna kartoshka va 380 tonna piyoz mahsulotlarini sotuvidan tushgan mablag‘ni kredit qarzdorligini so‘ndirishga yo‘naltirmasdan, jami 2,5 milliard so‘mni o‘zlarining ehtiyoji uchun ishlatib yuborib, go‘yoki ushbu mahsulotlar yaroqsiz holga kelib qolganligini vaj qilib, qishloq xo‘jaligi mahsuloti zaxirasi uchun ajratilgan kredit mablag‘ini talon-toroj qilgan.
Mazkur holat yuzasidan Jinoyat kodeksining 167-moddasi (o‘zlashtirish yoki rastrata yo‘li bilan talon-toroj qilish) va 189-moddasi (savdo yoki xizmat ko‘rsatish qoidalarini buzish) bilan jinoyat ishi qo‘zg‘atilib, tergov harakatlari o‘tkazilmoqda.